Aquestes beques són de tramitació telemàtica obligatòria.
Ateses les circumstàncies derivades de la pandèmia Covid-19, excepcionalment i només si no es disposa de certificat digital, es podrà trametre la sol·licitud sense signar.
Termini de sol·licitud: del 12 al 27 de maig de 2020.
* Segons el model de l'OSIC (es pot descarregar a la pàgina anterior, concretament a l'apartat "Documentació relacionada").
No s'ha de presentar pressupost.
Important: En cas de no fer servir el model normalitzat de projecte, heu d'indicar clarament a quina de les quatre modalitats us presenteu (arts visuals, arts escèniques, música o investigació teòrica).
Per obtenir la condició de beneficiàries, les persones sol·licitants han de complir, a més dels requisits i les condicions que estableix la base general 4, els següents:
a) Cada sol·licitant només pot presentar una única sol·licitud, per a un únic projecte i per a una sola modalitat.
b) Els sol·licitants han de tenir el títol universitari o d'ensenyament artístic superior que acrediti l'especialitat corresponent o acreditar la trajectòria academicotècnica en l'àmbit corresponent, o bé acreditar una trajectòria professional en l'àmbit corresponent durant un període mínim de tres anys.
c) L'activitat es pot dur a terme en l'àmbit territorial de Catalunya, en altres comunitats autònomes de l'Estat o a l'estranger, i s'ha de dur a terme durant un mínim de cinc mesos de dedicació.
Se'n poden excloure projectes per als quals, a causa del seu contingut, no quedi justificada una dedicació mínima de cinc mesos.
d) No es pot concedir la beca a qui hagi obtingut una altra beca d'aquesta línia dues vegades consecutives o més de 3 beques d'aquesta línia en els darrers 5 anys.
e) La presentació d'una sol·licitud de beca d'acord amb aquestes bases impedeix optar a la línia de beques per a la formació i el perfeccionament en els àmbits de les arts visuals, dels nous sectors creatius, de les arts escèniques, de la música i del pensament que convoqui l'Oficina de Suport a la Iniciativa Cultural durant l'any de presentació de la sol·licitud.
f) La persona beneficiària de la beca ha de cedir els drets de propietat intel·lectual del resultat de la recerca al Departament de Cultura, amb caràcter no exclusiu, de manera indefinida i per a tots els països del món, per a la seva difusió al web del Departament de Cultura.
Les beques donen suport a la manutenció per dedicació al projecte.
El cost de la manutenció per dedicació al projecte és de 45,00 euros per dia i, com a mínim, la dedicació del projecte ha de ser de 5 mesos.
La valoració de les sol·licituds es fa d'acord amb els criteris següents:
a) Interès artístic i cultural del projecte (fins a 5 punts):
Interès de la temàtica de la recerca o valor artístic de la creació per la seva singularitat, innovació i qualitat (fins a 1,5 punts).
Aportació significativa de continguts en el context cultural i artístic, i impacte en l'imaginari col·lectiu (fins a 1 punt).
Grau d'innovació de la metodologia de la recerca o la creació (fins a 1 punt).
Quan el projecte es dugui a terme en residència, grau d'interrelació del projecte amb el centre col·laborador (fins a 0,5 punts).
Projectes presentats per investigadors i creadors emergents entesos com el primer projecte professional que promoguin o projectes presentats per joves investigadors i creadors de fins a 30 anys (fins a 0,5 punts).
Foment i desenvolupament de projectes que afavoreixin l'accessibilitat, d'acord amb la llei 13/2014, del 30 d'octubre, d'accessibilitat, en els àmbits artístics als quals es dirigeix el projecte (fins a 0,5 punts).
b) Desenvolupament del projecte (fins a 3 punts):
Correcta planificació de la metodologia i coherència en el calendari de desenvolupament del projecte (fins a 1 punt).
Vinculació del projecte amb línies de recerca o de reflexió d'equipaments culturals especialitzats (fins a 1 punt).
Previsió de presentació pública del projecte (fins a 1 punt).
c) Solvència academicotècnica del sol·licitant (fins a 2 punts):
Currículum del sol·licitant (fins a 1 punt).
Experiència en treballs anteriors en el mateix àmbit de recerca (fins a 1 punt).
Per optar a les beques les sol·licituds han d'obtenir una puntuació mínima de 6 punts en el conjunt dels criteris.
En el cas que no disposeu de certificat digital, ateses les circumstàncies derivades de la pandèmia Covid-19, excepcionalment es podrà trametre la sol·licitud sense signar.